Grdešić: "Vrata NATO saveza trebala bi ostati otvorena i nakon Praga" (2/5/02) - 2002-05-02
Hrvatski veleposlanik u SAD, Ivan Grdešić, govorio pred Odborom Zastupničkog doma za vanjsku politiku
Veleposlanik Hrvatske u Sjedinjenim Državama Ivan Grdešić danas je svjedočio pred Odborom za američkog Kongresa vanjsku politiku. Ambasador Grdešić je bio u skupini od deset veleposlanika iz zemalja Vilniuske skupine - država kandidata za članstvo u NATO savezu. Gospodin Grdešić je u svom govoru Odboru izrazio stav Hrvatske da ne bi trebalo zatvarati vrata NATO saveza nakon summmita u Pragu. Pitamo veleposlanika Grdešića, koji su bili glavni naglasci u njegovom istupu pred članovima Odbora. : "Hrvatska je realna u svojim mogućnostima. Mi nastojimo da s ovih devet kandidata zadržimo jedan priključak kada je riječ o našim političkim ambicijama da u budućnosti budemo punopravni član NATO saveza. Ja ću se koncentrirati upravo na to: postignuća Hrvatske u posljednjih deset godina, a posebice u posljednje dvije za vrijeme koalicijske vlade u Hrvatskoj. Dostignuća na vojnom planu, i reformi vojnog sektora koja je upravo u tijeku, i pozvati američke kongresmene da i nakon Praga drže vrata čvrsto otvorena kako bi oni kandidati koji ne budu pozvani u Pragu imali perspektive da nastave svojim radom u demokratizaciji svojih društava i organizaciji svojih vojski. Dakle, riječ je već danas o pitanju post-Praga, gdje će Hrvatska biti, na neki način, u vodećoj poziciji, jer mi smo, kažem, realni u tome da Hrvatska najvjerojatnije neće biti pozvana u Pragu u savezništvo." Hrvatski veleposlanik bio je jučer u Kongresu ambasador jedine zemlje koja nije i službeni kandidat za NATO. Upitali smo ga ima li ta činjenica neku posebnu važnost. : "U ovom trenutku sve su zemlje na neki način članice tog Vilnius skupa tretirane relativno solidarno. Formalno gledajući, mi ćemo biti kandidat s ulaskom u Memebership Action Plan (MAP) sredinom svibnja. To je relativno dogovorena saveznička odluka. U tom trenutku ćemo mi biti punopravni saveznici. Kako NATO funkcionira na načelu solidarnosti kao glavnog svog kriterija, tako i Hrvatska unutar toga ima svoje mjesto. Naš politički stav da budemo saveznik, ovdje je prihvaćen s ozbiljnošću," kaže gospodin Grdešić. U zaključku svog izlaganja pred Zastupničkim domom, veleposlanik Grdešić je izjavio da je Hrvatska jedna od rijetkih zemalja među kandidatima koja ima vojsku koja je okušana u ratu, vojsku s ratnim iskustvom. Upitao sam ambasadora Grdešića da li je to prednost za Hrvatsku, ili na neki način i određeni nedostatak. : "Naravno, to je kao i svugdje i u svemu i prednost i nedostatak. Prednost je u tome što imamo zapovjednički kadar koji je iskušan u borbi, kao što vidite ratovi traju, savezništva se traže, i ljudi koji imaju ratno iskustvo sigurno su vrijedan doprinos savezništvu. Teškoće koje iz toga proizlaze nisu ratne prirode, nego poslije ratne prirode gdje je Hrvatska vojska poslužila kao i policija, kao svojevrstan prostor socijalne sigurnosti, da bi se tamo jedan dio ljudi tamo zadržao, zaposlio, preživio i prehranio. To je opterećenje koje nije neposredno, kažem, ratne prirode nego više poslije ratne, koje imaju i one zemlje koje su bile u Varšavskom ugovoru gdje imate jedno nasljeđe komunističkih vojski. Što je također problem. Mi recimo tog problema nemamo."